Alþjóðlega knattspyrnumótið Rey Cup var haldið um helgina í Laugardalnum , en það hófst á fimmtudaginn . Þetta er í sjötta sinn sem mótið fer fram og stendur Þróttur úr Reykjavík fyrir því , í samvinnu við ÍT ferðir . Yfirskrift mótsins var „ fótbolti og fjör “ og var ýmislegt í boði fyrir keppendur annað en fótbolti . Á laugardaginn var t.d. haldin mikil grillveisla í fjölskyldu - og húsdýragarðinum og að því loknu var marsérað á skemmtistaðinn Brodway í lögreglufylgd þar sem dansað var fram eftir kvöldi . ÍA sendi þrjú lið til keppni , 4. flokk kvenna og 4. flokk karla auk sjö manna liðs í 4. flokki kvenna . Krakkarnir stóðu sig allir vel og urðu stelpurnar í A flokki í öðru sæti . Þórður Þórðarson er yfirþjálfari allra yngri flokka hjá ÍA og þjálfari fjórða flokksins , bæði stúlkna og drengja . Hann sagði í samtali við Skessuhorn að mótið hefði verið glæsilegt og Skagakrakkarnir hefðu staðið sig vel . „ Stelpurnar töpuðu úrslitaleiknum við Val á mjög ósanngjarnan hátt 1 - 0 . Við vorum mun betri og óðum í færum en þær skoruðu úr sínu eina færi . Það er hins vegar hluti af fótboltanum að skora úr færunum . Stelpurnar stóðu sig frábærlega , þessi flokkur er búinn að vera í toppbaráttu lengi og varð m.a . Íslandsmeistari innanhúss í vetur . “ Stúlkurnar í sjö manna liðinu enduðu í fjórða sæti og Þórður segir þær hafa gert mjög vel líka . „ Síðan fórum við með rúmlega 20 stráka með það fyrir augum að leyfa öllum að spila . Það varð því mikið um skiptingar en strákarnir stóðu sig engu að síður mjög vel og enduðu í fjórða sæti . “ Þórður segir mótið sýna að björt framtíð sé í fótboltamálum á Skaganum , ef menn haldi vel á spilunum . „ Aðalatriðið er að halda krökkunum inni í boltanum , ef það gengur þá er framtíðin björt . “